
ОБЩИНСКИ СЪВЕТ – ПИРДОП
2070 град Пирдоп, пл. „Тодор Влайков” №2; тел.: 07 181/51 12,
                            факс: 07 181/51-12 е-mail: obs_pirdop1@abv.bg


ДО 
ОБЩИНСКИ СЪВЕТ –ПИРДОП


ДОКЛАДНА

Относно: Приемане на Етичен кодекс на общинските съветници от Общински съвет - Пирдоп 

	УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
         В брой 38 на Държавен вестник от 9 май 2025 г. бяха обнародвани изменения и допълнение на Закона за местното самоуправление и местната администрация. Съгласно новата разпоредба в чл. 21, ал. 4 от ЗМСМА, общинският съвет приема Етичен кодекс на общинските съветници.  Съгласно нова ал. 2 на чл. 48 общинският съвет избира от състава на своите съветници постоянна етична комисия, която разглежда сигнали за нарушения на Етичния кодекс на общинските съветници, включително сигнали за неетично поведение. Разпоредбата регламентира и че постъпилите сигнали за конфликт на интереси и за корупция на общински съветници се изпращат на съответните компетентни органи. В чл. 27 е създадена нова ал. 7, според която в отчета на комисията по чл. 48, ал. 2 се включва информация за броя на подадените сигнали за неетично поведение, за конфликт на интереси и за корупция на общинските съветници и други нарушения на Етичния кодекс на общинските съветници, както и за предприетите действия по тях. Информацията се оповестява публично на интернет страницата на съответния общински съвет след разглеждането на отчета по реда на ал. 6.
Съгласно новата разпоредба на чл. 37в., влезлите в сила актове на съответните компетентни органи, с които се установяват нарушения на Етичния кодекс на общинските съветници, несъвместимост, конфликт на интереси или корупция на общински съветници, се оповестяват публично на интернет страницата на съответния общински съвет при спазване на нормативните изисквания за защита на личните данни.
Посочените промени в нормативната база налагат Общински съвет - Пирдоп да приеме предвидения в ЗМСМА нормативен акт, който следва да съдържа основните етични норми и да определя стандартите на поведение на общинските съветници от Общински съвет - Пирдоп при и по повод изпълнение на дейността им. В тази връзка предлагаме разработен проект на Етичен кодекс на общинските съветници при Общински съвет - Пирдоп, съобразен с действащото в страната законодателство и обществено приетите основни етични норми и стандарти на поведение на лицата, заемащи публични длъжности, каквито са и общинските съветници. Предлагаме създаването на нова постоянна комисия, а именно „Комисия по етика“, която да поеме функциите по смисъла на чл. 48, ал. 2 от ЗМСМА, която да разглежда сигнали за нарушения на Етичния кодекс на общинските съветници, включително сигнали за неетично поведение, като за целта се предвижда изменение на Правилника за организацията и дейността на Общински съвет - Пирдоп, неговите комисии и взаимодействието му с общинската администрация. С предлаганото изменение се предвижда в чл. 40, ал. 1 на правилника, да бъде създадена нова т. 4, с текст „Комисия по етика“. Съгласно чл. 40, ал. 2 от Правилника за организацията и дейността на Общински съвет - Пирдоп, неговите комисии и взаимодействието му с общинската администрация, Общинският съвет може да извършва промени във вида, броя, съставите и ръководствата на постоянните комисии.
Цели, които се поставят с приемането на Кодекса: Целта на приемането на Кодекса е изпълнение на чл.21, ал. 4 от ЗМСМА, с която правна норма се въвежда задължение на Общинските съвети да приемат Етичен кодекс на общинските съветници. Цели се още дефиниране на основни етични норми и определяне стандартите на поведение на общинските съветници от Общински съвет - Пирдоп.
Очаквани резултати от приемане на Кодекса: Резултатите, които се очакват от прилагането на Кодекса, е недопускане на неетично поведение при и по повод работата на общинските съветници и създаване на благоприятна среда за осъществяване на дейността им.
Финансови средства, необходими за прилагането на Кодекса: За прилагането на Кодекса не са необходими допълнителни финансови средства. 
Анализ за съответствие с правото на Европейския съюз и правото на Република България: Предлаганият Кодекс е нормативен акт, издаден на основание чл. 21, ал. 4 от Закона за местното самоуправление и местната администрация, поради което съответствието му с правото на Европейския съюз е предопределено от съответствието на посочения Закон с него.
С оглед на гореизложеното и с цел съответствие с новите нормативни разпоредби предлагаме Общински съвет – Пирдоп на основание чл. 21, ал. 3 и ал. 4, чл, 21, ал. 1, т. 1 и ал. 2 и чл. 48, ал. 2 от Закона за местното самоуправление и местната администрация, чл. 40, ал. 2 от Правилника за организацията и дейността на Общински съвет – Пирдоп,  неговите комисии и за взаимодействието му с общинската администрация, при спазване на изискванията на чл. 26 и чл. 28 от Закона за нормативните актове, чл. 75, чл. 76, ал. 3 и чл. 77 от Административно процесуалния кодекс,  предлагаме Общински съвет – Пирдоп, да приеме решение съгласно приложения към докладната проект.



Дата:						С уважение,
Кристина Петкова: 
Георги Панов:
Лало Кирилов:
Ненко Ненчев:
Тодор Иванов:

